**2 Åbent Anlægsbevilling til fornyelse, trafiksanering og renovering af Søborg**

**Hovedgade**

008133-2012

**Resumé**

Kommunalbestyrelsen bevilgede enstemmigt på møde den. 26. marts 2012, pkt. 7, midler til

forundersøgelser og projektering af en fornyelse af Søborg Hovedgade på strækningen fra

Dyssegårdsvej til Vangedevej, som tilgodeser forbedringer af trafiksikkerheden, samtidig med at

strækningen forskønnes.

Teknik og Miljø søger om anlægsbevilling til udførelse af dette projekt, jf. skema 4.

**Baggrund**

Der er på baggrund af bl.a. borgermøder afholdt i 2004 og 2005 udarbejdet et skitseprojekt til

fornyelse af Søborg Hovedgade. Høringerne i 2004 og 2005 omfattede relativt få forslag:

- Lavere hastighed – f.eks. 40 km/t.

- Bedre og mere sikre krydsningsmuligheder for gående.

- Måske midterrabat som på strækningen i Gladsaxe eller smallere vejbane.

- Gode cykelstier og cykelparkeringsmuligheder

- Orden på parkeringsforholdene – motionscentrets kunder bruger beboerparkeringen.

De tre forslag i de parallelle opdrag, kommunen fik udarbejdet i 2005, lagde alle vægt på, at denne

strækning var en trafikåre – ikke en strøggade i traditionel forstand

Søborg Hovedgade er, på strækningen mellem Dyssegårdsvej og Vangedevej, udpeget som en

uheldsbelastet lokalitet i Trafiksikkerhedsplan 2012-18. I Årsplan 2013 fremgår Søborg Hovedgade

som prioritet nr. 19. Baggrunden herfor er, at politiet har registreret 16 uheld på Søborg

Hovedgade i perioden fra 2005 - 2009, heraf 6 personskadeuheld. Der er involveret fodgængere

og cyklister i mange af uheldene, og en del af uheldene vedrører problemstillinger omkring

krydsning på tværs af Søborg Hovedgade.

Derudover er der flere steder på Søborg Hovedgade, hvor fortovene er nedslidte og ujævne, og

hvor kantstenen er trykket ned i asfalten. Endvidere mangler elforsyningen på strækningen at blive

kabellagt, og vejbelysningen mangler at blive renoveret.

Der blev på denne baggrund enstemmigt anlægsbevilget en projekteringsbevilling på møde i

Kommunalbestyrelsen den 26. marts 2012, pkt. 7 til forundersøgelser og udarbejdelse af et

skitseprojekt til en fornyelse af Søborg Hovedgade. Dette skitseprojekt er nu udarbejdet og

forelægges Teknik- og Miljøudvalget til godkendelse, jf. bilag 1.

Samtidig forelægges det forventede anlægsbudget til projektet, jf skema 4. Teknik og Miljø

anbefaler, at projektet udføres med finansiel dækning over 3 puljer på investeringsoversigten,

henholdsvis Trafik- og Miljøhandleplan 2013, Renovering af fortove 2013 samt Kabellægning og

fortove 2011 - til færdiggørelse af kabellægningen af elforsyningen og renovering af

vejbelysningen.

Teknik og Miljø har fra en borger modtaget en henvendelse med ønsket om, at man i forbindelse

med renovering af Søborg Hovedgade giver gadeforløbet et landskabeligt karakterløft og et

selvstændigt kunstnerisk udtryk, som kunne udfolde sig på 4 åbne arealer: Hjørnet af Vangedevej,

hjørnet ved Grøntoften, hjørnet ved Munkely samt parkeringspladsen ved Statoil.

Projektet har sammenhæng med primært 3 af Teknik og Miljøs politiske mål:

- Æstetik indtænkes i vedligeholdelsen og udviklingen af kommunens fysiske rammer.

- De fysiske rammer og infrastrukturer indrettes, så borgere og brugere kan færdes trygt og sikkert.

- Trafiksikkerheden skal øges, og antallet af tilskadekomne i trafikken skal falde 6% om året.

**Vurdering**

Fornyelsen tager udgangspunkt i parallelopdragene fra 2005 og skal understøtte handlen og

fremme bylivet i bydelscentret. Der er fokus på et pænere byrum, bedre trafikale forhold og flere

grønne indslag.

Fornyelsen vil bl.a. indeholde:

 Etablering af to trærækker, hvor der i dag er åbne områder.

 Plantning af to større træer på vejhjørnet ved Munkely og ved Grøntoften, som vil skabe

harmoni i gaderummet

 Fornyelse af vejbelysningen, og strækningens elforsyning vil blive kabellagt.

 Opmærket parkering i begge vejsider, som vil skabe mere struktur og sammenhæng i

gadebilledet samt lavere hastigheder.

 Etablering af nye, bredere cykelstier.

 Etablering af støttepunkter, der bl.a. vil fremme trygheden for fodgængere og cyklister ved

passage af vejen

 Etablering af svingbane ind til tankstationen for at skabe bedre udsyn for bilister.

På hjørnet ved Vangedevej er det hensigten at stramme afgrænsningen af det grønne areal op og

etablere enten slotsgrus eller chaussésten mellem fliserækkerne på spidsen. Teknik og Miljø

anbefaler slotsgrus, da det er mere skånsomt over for de eksisterende store træers rødder og

samtidig betyder, at fortovsniveauet på Vangedevej ikke skal hæves. Desuden foreslås det at

pakke en del af sikringsrummet ind i en træbeklædning, så det kan fungere som siddemøbel. Der

opstilles en bogbørs.

Grøntoften er privat areal, så udskiftning af belægningen her afhænger af forhandlinger med

grundejer. Det foreslås at fælde i hvert fald det ene af de eksisterende træer, som står på offentligt

areal og i stedet plante et nyt stort træ, som gives bedre vækstbetingelser end de eksisterende.

Det meste af det store hjørne ved Munkely er ligeledes privat. Det foreslås at plante et nyt stort

træ. Udskiftning af belægninger vil afhænge af forhandlinger med grundejer.

P-pladsen ved siden af Statoil er ejet af Region Hovedstaden, hvilket begrænser mulighederne på

selve p-pladsen. Det foreslås at plante en trærække foran p-pladsen. Det foreslås desuden at

forlænge den bøgehæk, som står foran Statoil hen foran p-pladsen, så den noget

renoveringstrængende p-plads kan blive gemt lidt væk.

Endelig foreslås det at etablere en trærække på vejens sydside ved ”indkørslen” fra Gladsaxe.

Park og Vej har været i dialog med Formanden for Handelsforeningen for Søborg og omegn,

optiker Niels Nebeling, som er positiv over for forslaget, men som ikke mener der er behov for

sænkning af hastigheden.

Forslaget vil blive forelagt på et borgermøde 11. marts. Såfremt der på borgermødet fremkommer

væsentlige ændringer, vil forslaget blive forelagt Teknik- og Miljøudvalget på ny.

På Teknik- og Miljøudvalgsmødet vil der blive gennemført en præsentation af projektet.

I forbindelse med løsning af opgaven vil en andel af løn- og driftsudgifterne hertil blive dækket af

denne anlægsbevilling.